
UPN talde parlamentarioari atxikitako foru parlamentari Félix Zapatero Soria jaunak 11-26/PES-00070 galdera idatzia egin du, nekazaritza laboreetan eragindako kalteak handitzeagatik neurri berezi edo apartekoak hartzeari buruz. Hona hemen Landa Garapeneko eta Ingurumeneko kontseilariak horri buruz ematen dion informazioa:
Nafarroako Gobernuak neurri berezi edo apartekorik hartzea aurreikusten al du, ehiza-espezieek Nafarroako zenbait zonaldetako nekazaritza-laboreetan eragiten dituzten kalteak handitzen ari direla ikusita, bereziki Erriberako eskualdeetan, non untxi-ugaritasunari buruzko indize teknikoak 12,7koak baitira zenbait tokitan?
Nafarroan, otsaileko azken datuak kontuan hartuta, gutxienez 12,7ko KUI (kilometroko ugaritasun indizea) duten 3 ehiza-barruti daude.
Ehiza-barruti horiek untxiaren kalteak prebenitzeko plan bat dute baimenduta, eta, ondorioz, ehiza-barrutiak kudeatzeko arduradunei baimena ematen zaie untxi-populazioaren kontrola egiteko, eremu horietan nekazaritzari eragindako kalteengatik, planean zehaztutako metodoekin eta baldintzekin. 
Hartu beharreko neurriak arinago hartzea dakar horrek. 
Untxiaren kalteak prebenitzeko plan horiek ez dute eragozten indarrean dagoen araudian oinarrituta bestelako jarduerak eskatu eta baimentzea.
Ehiza-espezieak nekazaritzako laboreen kalteak direla kausa kontrolatzeko ezarritako prozedura honako araudi honek arautzen du:
· 17/2005 Foru Legea, abenduaren 22koa, Nafarroako ehizari buruzkoa (155. NAO, 2005eko abenduaren 28koa).
· 48/2007 Foru Dekretua, ekainaren 11koa; honen bidez Nafarroako ehizari eta arrantzari buruzko abenduaren 22ko 17/2005 Foru Legea garatu eta betearaziko duen erregelamendua onetsi da (87. NAO, 2007ko uztailaren 16koa).
· 189E/2025 Foru Agindua, zeinaren bidez onesten baita 2025-2026 denboraldirako ehiza-debekualdiei buruzko xedapen orokorra (148. NAO, 2025eko uztailaren 24koa).
· 207E/2021 Foru Agindua, abuztuaren 3koa, Landa Garapeneko eta Ingurumeneko kontseilariak emana, zeinaren bidez onesten baita pertsonen osasunari edo segurtasunari, nekazaritzari, basogintzari, abeltzaintzari edo basa faunari kalte handiak egiten dizkieten ehiza-espezieak kontrolatzeko metodoak arautzen dituen xedapena (216. NAO, 2021eko irailaren 14koa). 
· 307/2025 Ebazpena, ekainaren 30ekoa, Basoen eta Ehiza Kudeaketaren Zerbitzuko zuzendariak emana, ehiza-barruti jakin batzuetan nekazaritzari kalte egiteagatik untxia harrapatzeko baldintzak salbuespenez baimentzen dituena eta untxiaren kalteak prebenitzeko planak onartzen dituena. 2025-2026.
· 598E/2024 Ebazpena, azaroaren 27koa, Basoen eta Ehiza Kudeaketaren Zerbitzuko zuzendariak emana, A-68 errepidean, Nafarroan, untxiaren kalteak prebenitzeko plana baimentzen duena.
Gainera, kalteen kontrola ere aurreikusten da ehiza antolatzeko planetan, eta, gaur egun, Murillo de las Limasko eremu librean basurdearen kalteak prebenitzeko plan bat lantzen ari dira.
Bestalde, une honetan, ehizari buruzko arau berri bat prestatzen ari gara. Arau horretan, kudeaketa hobetzea ahalbidetuko duten alderdi batzuk jasoko dira, bai prebentzioan, bai jarduteko mekanismoetan, basa-fauna zinegetikoak nekazaritzan eragindako kalteei dagokienez.
Besteak beste, honako neurri hauek aurreikusten dira:
– Nafarroako ehiztarien erregistroa sortzea, beharrezkoa den lurraldeetan populazioa edo ehiza kontrolatzeko ekintzak egiten ahal dituzten pertsonen poltsa bat edukitzeko. 
– Plangintzako aparteko tresnak eta kontrol-neurriak ezartzea:
· Kalteak Prebenitzeko Planak. Planetan nekazaritza-, baso- edo abeltzaintza-ustiategi baten jabeari edo titularrari, edo hark izendatzen duenari, bere jabetzaren edo ustiategiaren barruan kontrol jarduketak egiteko baimena ematen ahalko zaio, Kalteak Prebenitzeko Planak ezarritakoaren arabera, baldin eta lurzatiak eta barrutia udal-mugarte berean badaude eta aprobetxamenduaren titularrak ez badu jarduketa behar den bizkortasunez egiten ahal. Oro har, baimena banakoa izanen da.
· Aldi baterako ehiza-larrialdiko eremuak, lurralde-eremu jakin batean, gerora sortutako salbuespenezko egoeretan neurriak berehala ezarri ahal izateko. Nafarroako Gobernuaren berezko bitartekoekin gauzatzen ahalko dira, beharrezkoa izanez gero, baita beste administrazio batzuek, aprobetxamenduaren titularrek, borondatezko erregistroko ehiztariek eta beste erakunde batzuek lagunduta ere.
Gobernuaren ustez, gaur egun indarrean dauden neurriak aski dira faunaren kontserbazioaren eta nekazaritza-sektorearen bideragarritasun ekonomikoaren arteko oreka bermatzeko, ala, aitzitik, neurri horiek berrikustea aurreikusten al du?
Aurreko galderari emandako erantzunean adierazi bezala, gaur egun, ehizari buruzko arau berri bat prestatzen ari gara. Arau horretan, kudeaketa hobetzea ahalbidetuko duten alderdi batzuk jasoko dira, bai prebentzioan, bai jarduteko mekanismoetan, basa-fauna zinegetikoak nekazaritzan eragindako kalteei dagokienez.
Aurreko erantzunean adierazi bezala, besteak beste, honako neurri hauek aurreikusten dira:
– Nafarroako ehiztarien erregistroa sortzea, beharrezkoa den lurraldeetan populazioa edo ehiza kontrolatzeko ekintzak egiten ahal dituzten pertsonen poltsa bat edukitzeko. 
– Plangintzako aparteko tresnak eta kontrol-neurriak ezartzea:
· Kalteak Prebenitzeko Planak. Planetan nekazaritza-, baso- edo abeltzaintza-ustiategi baten jabeari edo titularrari, edo hark izendatzen duenari, bere jabetzaren edo ustiategiaren barruan kontrol jarduketak egiteko baimena ematen ahalko zaio, Kalteak Prebenitzeko Planak ezarritakoaren arabera, baldin eta lurzatiak eta barrutia udal-mugarte berean badaude eta aprobetxamenduaren titularrak ez badu jarduketa behar den bizkortasunez egiten ahal. Oro har, baimena banakoa izanen da.
· Aldi baterako ehiza-larrialdiko eremuak, lurralde-eremu jakin batean, gerora sortutako salbuespenezko egoeretan neurriak berehala ezarri ahal izateko. Nafarroako Gobernuaren berezko bitartekoekin gauzatzen ahalko dira, beharrezkoa izanez gero, baita beste administrazio batzuek, aprobetxamenduaren titularrek, borondatezko erregistroko ehiztariek eta beste erakunde batzuek lagunduta ere. 
· Gainera, lantzen ari garen ehiza-kudeaketari buruzko araudi berrian finantzaketa kapitulu bat sortzea aurreikusten da, eta horrek jarduera jakin batzuk ezartzea erraztuko du.
Finantzaketa kapitulu horretan gauzatu asmo ditugun ehiza-ekintzen artean daude ehiza-espezieek eragindako kalteak kontrolatzearekin lotutako jarduerak.
Era berean, ehiza-espezieek eragindako kalteak kontrolatzeko jasotako baimen eskaerei erantzuten ari gatzaizkie. Hain zuen ere, 2026an 87 erantzukizunpeko adierazpen eta 12 salbuespeneko baimen baimendu ditugu.
Gobernuak aurreikusten al du Nafarroako 2026rako aurrekontu proiektuan ehiza-espezieek eragindako kalteak prebenitzeko eta populazioa kudeatzeko zuzkidura handitzea?
Atal honi dagokionez, urtero laguntzak deitzen ari gara hala ehiztarien elkarteentzat nola toki-erakundeentzat, kalteak prebenitzeko eta habitata hobetzeko eta ehiza-zaindarietarako.
Laguntzen deialdietan eskuragarri dagoen aurrekontua iristen da aurkezten dituzten eta dagozkien deialdietan ezarritako baldintzak betetzen dituzten eskaera guztiei erantzuteko. Kasurako, 2025ean izapidetu ziren laguntza deialdietan, guztira onetsi ziren 423.523,00 euroetatik, azkenean, 309.511,25 euroko laguntzak eman ondotik, 254.485,89 euroko laguntzak baino ez ziren exekutatu eta ordaindu.
Aurten deialdietarako eskuragarri dagoena egokitu da, kontuan hartuta eskaria txikiagoa dela urtero egiten den eskaintza baino; hala bada, deitutako laguntzen zenbatekoa 390.000,00 eurokoa da, erantsitako taulan adierazten den bezala:

	2025. URTEA
	DEIALDIAN ONETSIA
	 EMANDAKOA 
	ORDAINDUTAKOA
	2026. URTEA DEIALDIAN ONETSIA

	 "Nafarroako ehiztarien tokiko elkarteentzako 2023ko laguntzak, ehizazainak kontratatzeko, kalteak prebenitzeko eta ehiza-espezieen habitata hobetzeko, 2025 urterako". (243/2024 Ebazpena, 2024ko abenduaren 12koa). 
	150.623,00 €
	116.367,61 €
	105.178,01 €
	130.000,00 €

	Nafarroako ehiztarien tokiko elkarteentzako laguntzak, ehizazainak kontratatzeko, kalteak prebenitzeko eta ehiza-espezieen habitata hobetzeko, 2025. urterako. (243/2024 Ebazpena, 2024ko abenduaren 12koa).
	162.900,00 €
	118.704,78 €
	84.960,05 €
	150.000,00 €

	 "Nafarroako toki-erakundeentzako laguntzak, ehizazainak kontratatzeko, 2025". (230/2024 Ebazpena, 2024ko abenduaren 9koa).
	85.000,00 € 
	  63.952,56 € 
	  60.138,28 € 
	90.000,00 € 

	Nafarroako toki-erakundeentzako laguntzak ehiza-espezieek eragindako kalteak prebenitzeko, 2025. (231/2024 Ebazpena, 2024ko abenduaren 9koa).
	25.000,00 € 
	10.486,30 € 
	4.209,55 € 
	20.000,00 € 

	Guztira
	423.523,00 €
	309.511,25 €
	254.485,89 €
	390.000,00 €



Hori guztia jakinarazten dut, Nafarroako Parlamentuko Erregelamenduaren 215. artikulua betez.
Iruñean, 2026ko martxoaren 31n
Landa Garapeneko eta Ingurumeneko kontseilaria:  José María Aierdi Fernández de Barrena

